Իգոր Կիրիլով

**Իգոր Անատոլևիչ Կիրիլով** (, ),  ռուս ռազմական առաջնորդ, գեներալ-լեյտենանտ (2018): Ռուսաստանի Դաշնության Զինված ուժերի ռադիացիոն, քիմիական և կենսաբանական պաշտպանության զորքերի ղեկավար (2017 թվականի ապրիլի- 17 դեկտեմբերի 2024 թ.): Ռազմական գիտությունների թեկնածու, Ռուսաստանի Դաշնության աշխատանքի հերոս (2021):

Կիրիլովը հայտնի է դարձել Ուկրաինայում կենսաբանական զենքի մշակմամբ զբաղվող լաբորատորիաների առկայության վերաբերյալ ապատեղեկատվության տարածման համար։ Նա նաև Ուկրաինային մեղադրել է «կեղտոտ ռումբի» օգտագործմամբ սադրանք ծրագրելու մեջ, ինչը կտրականապես հերքվել է Ուկրաինայի կողմից։ Ֆրանսիայի, ԱՄՆ-ի և Մեծ Բրիտանիայի կառավարությունները նման մեղադրանքները որակել են որպես «ակնհայտ կեղծ»։

2024 թվականի դեկտեմբերի 17-ին Կիրիլովը սպանվել է Մոսկվայում՝ իր տան մոտ տեղի ունեցած պայթուցիկ սարքի պայթյունի հետևանքով։

## Կենսագրություն
1987 թվականից ծառայել է ԽՍՀՄ Զինված ուժերում։ 1991 թվականին գերազանցությամբ ավարտել է Կոստրոմայի բարձրագույն ռազմական հրամանատարական քիմիական պաշտպանության ուսումնարանը։ 

1991-1994 թվականներին որպես վաշտի հրամանատար ծառայել է Արևմտյան զորախմբում։ Գերմանիայից վերջինիս դուրս գալուց հետո զինվորականը ծառայությունը շարունակել է Մոսկվայի ռազմական օկրուգում։ 1995 թվականից զբաղեցրել է տարբեր պաշտոններ՝ վաշտի հրամանատարից մինչև ռադիացիոն, քիմիական և կենսաբանական պաշտպանության առանձին բրիգադի հրամանատար։

2005 թվականից մինչև 2007 թվականը եղել է Խորհրդային Միության մարշալ Ս. Կ. Տիմոշենկոյի անվան ռադիացիոն, քիմիական և կենսաբանական պաշտպանության ռազմական ակադեմիայի ունկնդիր:

2009 թվականից զբաղեցրել է տարբեր պաշտոններ ՌԴ Զինված ուժերի քիմիական պաշտպանության զորքերի ղեկավարության վարչությունում։ 2014 թվականի սեպտեմբերին գնդապետ Կիրիլովը նշանակվել է Խորհրդային Միության մարշալ Ս. Կ. Տիմոշենկոյի անվան ռադիացիոն, քիմիական և կենսաբանական պաշտպանության ռազմական ակադեմիայի ղեկավար։ 2017 թվականի ապրիլին նշանակվել է գեներալ-մայոր Ռուսաստանի Դաշնության Զինված ուժերի ռադիացիոն, քիմիական և կենսաբանական պաշտպանության զորքերի ղեկավար։ Մասնակցել է նոր ծանր հրանետային համակարգի՝ «Տոսոչկա»-ի ստեղծման և զինված ուժերում կիրառման աշխատանքներին:

COVID-19 համավարակի ժամանակ, Պաշտպանության նախարարությունում նրա գլխավորությամբ մշակվել են կորոնավիրուսի ՌՆԹ հայտնաբերման համար նախատեսված ռեագենտներ։ 

2021 թվականի հուլիսին Իգոր Կիրիլովին շնորհվել է Ռուսաստանի Դաշնության Աշխատանքի հերոսի կոչում։

## Ընտանիք
*Կինը՝ Նատալյա
*Երկու որդի

## Գործունեությունը  Ռուսաստանի Ուկրաինա ներխուժման ժամանակ
Ուկրաինայի դեմ պատերազմի մասնակցության համար Կիրիլովն ընդգրկվել է Ուկրաինայի պատժամիջոցների ցուցակում 2022 թվականի հոկտեմբերի 19-ին, Կանադայի պատժամիջոցների ցուցակում՝ 2023 թվականի փետրվարի 23-ին, Մեծ Բրիտանիայի պատժամիջոցների ցուցակում՝ 2024 թվականի հոկտեմբերին։ Այդ ընթացքում Կիրիլովը մեղադրվել է ուկրաինական զինվորականների դեմ քիմիական զենքի կիրառման մեջ։

ԱՄՆ-ի և նրա դաշնակիցների տվյալների համաձայն՝ Ռուսաստանն օգտագործել է թունավոր քլորպիկրին նյութ։ Ուկրաինայի անվտանգության ծառայության համաձայն՝ Կիրիլովը մասնակցել է ռուսական զորքերի կողմից քիմիական զենքի կիրառման համար արևելյան և հարավային ճակատներում՝ ուկրաինացի պաշտպանների դեմ։ 2024 թվականի դեկտեմբերի 16-ին Ուկրաինայի անվտանգության ծառայությունը հեռակա կարգով Կիրիլովին մեղադրանք է առաջադրել Ուկրաինայի Քրեական օրենսգրքի 438-րդ հոդվածով (ռազմական հանցագործություն, կատարված նախնական համաձայնությամբ մի խումբ անձանց կողմից)։

### Սպանություն
2024 թվականի դեկտեմբերի 17-ին, առավոտյան ժամը 6-ի սահմաններում, նա մահացել է Մոսկվայի Ռյազանսկի պողոտայի իր տան մուտքից դուրս գալիս՝ պայթուցիկ սարքի գործարկման հետևանքով.։ Դեպքի վայրում Կիրիլովի հետ մահացել է նրա օգնականը՝ մայոր Իլյա Պոլիկարպովը, որը եկել էր գեներալին ծառայության տանելու։ Ռուսաստանի Դաշնության Քննչական կոմիտեն քրեական գործ է հարուցել Ռուսաստանի Դաշնության Քրեական օրենսգրքի հոդվածներով՝ ահաբեկչության, սպանության և ապօրինի զենքի շրջանառության վերաբերյալ։ Սպանության պատասխանատվությունը ստանձնել է Ուկրաինայի անվտանգության ծառայությունը։ Ըստ տվյալների՝ պայթուցիկ սարքը, որը մոտ 300 գրամ տրոտիլ ուժգնություն է ունեցել, տեղադրվել է եղել էլեկտրական ինքնագլորում և հեռակա պայթեցվել է այն պահին, երբ Կիրիլովը և նրա օգնականը մոտեցել են իրենց մեքենային։

## Ձերբակալություն
Դեկտեմբերի 18-ին՝ սպանությունից մեկ օր անց, Ռուսաստանի Անվտանգության դաշնային ծառայությունը հայտարարել է, որ սպանությանն առնչություն ունենալու կասկածանքով ձերբակալվել է Ուզբեկստանի 29-ամյա մի տղամարդ։ ԱԱԾ-ն պնդել է, որ կասկածյալը հավաքագրվել է ուկրաինական հետախուզական գործակալությունների կողմից՝ սպանությունն իրականացնելու համար, և որ գործողությունը ուղիղ հեռարձակվել է Դնեպրի օպերատորների կողմից։

## Պարգևներ և կոչումներ
*Ռուսաստանի Դաշնության Աշխատանքի Հերոս (2021 թվականի օգոստոսի 16)֊պետական կարևոր խնդիրների կատարման ժամանակ ցուցաբերած բացառիկ աշխատասիրության, անձնվիրության և պրոֆեսիոնալիզմի համար։
*«Հայրենիքին մատուցած ծառայությունների համար» 3-րդ աստիճանի շքանշան։
*«Հայրենիքին մատուցած ծառայությունների համար» 4-րդ աստիճանի շքանշան։
*«Ռազմական ծառայությունների համար» շքանշան։
*«Հայրենիքին մատուցած ծառայությունների համար» 2-րդ աստիճանի շքանշան։
*Կոստրոմայի մարզի պատվավոր քաղաքացի (2022 թվականի հուլիսի 7) — պետական խնդիրների կատարման ժամանակ ցուցաբերած բացառիկ անձնվիրության և պրոֆեսիոնալիզմի, ինչպես նաև Կոստրոմայի մարզի առջև ունեցած անձնական վաստակի համար։
*Ռուսաստանի Դաշնության Պաշտպանության նախարարության գերատեսչական պարգևներ։
*Ռուսական Ուղղափառ Եկեղեցու Վլադիմիրի թեմի մեդալ՝ «Սուրբ հավատացյալ իշխան Անդրեյ Բոգոլյուբսկի», որը շնորհվել է ՌԴ զինված ուժերի անձնակազմի հոգևոր-բարոյական դաստիարակության գործում ունեցած բացառիկ վաստակի համար։

## Ծանոթագրություններ

## Արտաքին հղումներ
* Биография на сайте Минобороны России
* Биография на сайте РИА «Новости»
* Некролог на сайте газеты «Красная звезда»
* The killing of a Russian general shows Ukraine’s spies remain lethal — обзорная статья The Economist,  Dec 17th 2024 

Կատեգորիա:«Հայրենիքին մատուցած ծառայությունների համար» 3-րդ աստիճանի շքանշանի ասպետներ
Կատեգորիա:«Հայրենիքին մատուցած ծառայությունների համար» 4-րդ աստիճանի շքանշանի ասպետներ
Կատեգորիա:Հայտնի սպանվածներ
Կատեգորիա:Ռուս գեներալներ
Կատեգորիա:Ռուս զինվորականներ
Կատեգորիա:Ռուսաստանում սպանվածներ